המרכז האקדמי לב

המרכז האקדמי לב (לשעבר: "מכון לב" או "בית הספר הגבוה לטכנולוגיה בירושלים", ידוע גם בראשי תיבות בג"ט) הוא מכללה אקדמית-תורנית, המוכרת על ידי המועצה להשכלה גבוהה. המוסד מאפשר שילוב לימודי טכנולוגיה ויהדות, והלימודים בו מתקיימים בקמפוסים נפרדים לגברים ולנשים.

המרכז האקדמי לב מעניק תואר ראשון ושני במקצועות טכנולוגיים, במקצועות הניהול והחשבונאות ובסיעוד. לומדים בו כ-5,000 סטודנטים.

 תולדות 

ממוזער|250x250 פיקסלים|בניין לעוו (לב) לפיזיקה שימושית בקמפוס לב
המרכז האקדמי לב נוסד בשנת 1969 על ידי פרופ' זאב לב, במטרה לשלב לימודים אקדמיים עם לימודים תורניים. תוכנית הלימודים במרכז האקדמי כוללת לימודי קודש שמתקיימים בשעות הבוקר, ולימודים אקדמיים בשעות אחר-הצהריים.

בשנים הראשונות שכן המוסד בדירות ובכיתות בשכונת בית וגן, ולאחר כמה שנים עבר למשכנו החדש בקריה האקדמית בשכונת גבעת מרדכי. כמו כן, התעודות הראשונות הונפקו בשיתוף אוניברסיטת בר-אילן, והחל מהשנה השלישית קיבל המוסד מעמד עצמאי. חוגי הלימוד הראשונים היו אלקטרו-אופטיקה (כשהמרכז האקדמי לב היה אז המוסד היחיד בארץ בו נלמד מקצוע זה), מדעי המחשב, ואלקטרוניקה. במשך השנים המכון התפתח ונוספו מקצועות נוספים, ומאוחר יותר בסוף שנות ה-80 גם חשבונאות. בנוסף, המכון התחיל להציע קורסים בהוראת טכנולוגיה לכל המעוניין בהם. מכון לב פתח את שעריו בפני התעשייה הגבוהה בישראל, ומספר חברות של בוגרי המכון הקימו בו חממות טכנולוגיות בראשית שנות ה-90.

בשנת 1991 הוקמה מכינה הקדם-אקדמית הראשונה בבית ספר גבוה לטכנולוגיה. במהלך שנות ה-90 הוקמו מכינות נוספות במתכונת של הכנה לקראת לימודים אקדמיים עם תגבור לימודי השפה העברית לתלמידים מחוץ לישראל.

נשיאי המרכז האקדמי לב:
 פרופ' יצחק (ארנסט) נבנצל, כיהן בין השנים 1969–1993. בחלק מתקופה זו שימש גם כמבקר המדינה.
 פרופ' צבי וינברגר, כיהן בין השנים 1985–1993.
 פרופ' יוסף בודנהיימר כיהן בין השנים 1993–2009.
 פרופ' נח דנא-פיקארד כיהן בין השנים 2009–2013.
 פרופ' חיים סוקניק כיהן בין השנים 2013- 2025.
 פרופ' אברהם דומב מכהן החל מאוקטובר 2025.

בשנת 1994 הוקמה ביוזמת מאיר בן חיים וסגן הרקטור, פרופ' יעקב פרידמן, בתוך המכינה הקדם אקדמית תוכנית "עתודה חרדית" שאליה התקבלו תלמידים מרקע חרדי אשר למדו שנה אקדמית אחת במכינה ולאחר מכן שולבו באחת ממגמות הלימוד שאושרו על ידי צה"ל עבורם. בסיום התואר האקדמי הם מגויסים לשירות צבאי מלא כמהנדסים ביחידות טכנולוגיות של צה"ל. בנוסף, בשנת 1998 פתחה המכינה הקד"א כיתת מכינה ראשונה לתלמידים מרקע חרדי מגיל שנת שהייה (מגיל 22 ומעלה, על פי חוק טל), תלמידים אלו שולבו בהמשך כחלק ממכינת תוכנית נווה.

בעקבות העלייה מברית המועצות לשעבר בשנות התשעים, נקלטו עולים בעבודה ובמחקר במרכז. המוסד הותאם גם לקליטת עולים-סטודנטים: שלוש מכינות נוסדו בשנות התשעים, לעולים מברית המועצות לשעבר, צרפת ואתיופיה.

מאז 2019 פועל במרכז האקדמי לב מיזם בשם "שגרירים בלב" למטרת שידוכים. מאז הפרויקט התרחב, כשחברים בו כיום כ-3,200 צעירים רווקים מהציבור הדתי, ויצאו ממנו עשרות חתונות.

במרכז האקדמי לב פועל מרכז יזמות בשם "שרייבר לב-טק" (Schreiber LevTech). מדי שנה מקיים מרכז היזמות האקתון שנתי, המהווה מרתון בן כ-48 שעות, בו צוותים קטנים של סטודנטים מכלל המחלקות מתמודדים עם אתגרים שהוצבו על ידי חברות גדולות בתעשייה וארגונים חברתיים בצוותים רב תחומיים בליווי מנטורים.

 קמפוסים ושלוחות 

למרכז האקדמי לב 7 שלוחות, חלקן לגברים בלבד וחלקן לנשים בלבד.
 קמפוס לב – הקמפוס הראשי של המכללה בשכונת גבעת מרדכי בירושלים, המיועד לגברים. הקמפוס מעניק תואר ראשון ושני במקצועות ההנדסה, הניהול ובסיעוד. חלק מהקמפוס הוא בית המדרש, וחלק מן הסטודנטים לומדים בו לימודים תורניים לצד לימודים אקדמיים. בוגרי הקמפוס משתלבים בתעשייה הפרטית והציבורית.
תוכנית נווה – בקמפוס לב בשכונת גבעת מרדכי בירושלים. מסלול הלימודים דומה למסלול בקמפוס לב, אך הלימודים בבית המדרש אינם חובה. רוב הסטונדטים בתוכנית נווה בעלי משפחות ובעלי רקע תורני.
 קמפוס טל – לנשים בשכונת גבעת שאול בירושלים. הקמפוס מעניק תואר ראשון ושני במקצועות ההנדסה, הניהול ובמקצועות הבריאות. הלימודים האקדמיים משולבים עם לימודי מדרשה. בוגרות הקמפוס משתלבות בתעשייה הפרטית והציבורית.
 תוכנית תבונה – בקמפוס טל בשכונת גבעת שאול בירושלים. מרכז הלימודים החרדי תבונה מיועד לבוגרות סמינרים ובתי הספר התיכוניים של "בית יעקב" ומוסדות חינוך חרדיים, המעוניינות בהמשך דרך החינוך החרדית, יחד עם לימודים גבוהים לרכישת תואר אקדמי מטעם המרכז האקדמי לב. מנהלת תוכנית תבונה היא מרים וינברג.
 תוכנית אופק – מרכז לימודי חרדי לבנות מסמינרים ותיכונים חרדים במקצועות הננו טכנולוגיה וסיעוד מטעם המרכז האקדמי לב. מנהלת התוכנית היא חיה צס׳רק.
 קמפוס לוסטיג – לנשים בוגרות בית יעקב ברמת גן. קמפוס לוסטיג הוקם בשנת תשנ"ט כמוסד האקדמי הראשון והיחיד מסוגו, ברוח "בית יעקב". הקמפוס מיועד לבוגרות י"ב המעוניינות להמשיך את לימודיהן במסגרת תורנית מלאה המשלבת תואר אקדמי, וכן לנשים בוגרות סמינר או נשואות המחפשות תואר אקדמי במסגרת חרדית. ראש קמפוס לוסטיג הוא צבי שרייבר.
 קמפוס מבח"ר  – מרכז לימוד עצמאי לגברים חרדים בבני ברק המקבל שירותי הוראה (תואר ראשון במדעי המחשב) מהמרכז האקדמי לב, וממוסדות נוספים.

 פקולטות וחוגים 
הלימודים במרכז האקדמי לב מחולקים לשלוש פקולטות:
 הפקולטה להנדסה ומדעי המחשב:
 פיזיקה יישומית/הנדסת אלקטרואופטיקה
 תואר ראשון עם התמחות באופטרוניקה, מחשבים
 תואר שני עם מסלולים באופטיקה ביו-רפואית, אלקטרוניקה ועיבוד אותות, ננו/מיקרו אלקטרואופטיקה ואופטיקה ותצפיות חלל.
 הנדסת חשמל ואלקטרוניקה
 הנדסת תעשייה וניהול עם התמחות במערכות מידע או בניהול פרויקטים
 הנדסת תוכנה
 מדעי המחשב
כריית מידע
הנדסת תקשורת מחשבים – תואר שני
 הפקולטה לניהול:
 חשבונאות ומערכות מידע
 מנהל עסקים – תואר ראשון
 הפקולטה למדעי החיים והבריאות:
סיעוד
תואר ראשון
תואר שני עם תחומי מומחיות לבחירה:
 מומחיות קלינית בגריאטריה
 מומחיות קלינית בטיפול תומך
 סיעוד מתקדם ברפואה פנימית
 ביואינפורמטיקה
רוקחות – בשיתוף עם האוניברסיטה העברית

 בית המדרש 
במרכז האקדמי לב פועלים בתי מדרש לגברים ומדרשות לנשים, המקיימים לימודי קודש לצד הלימודים האקדמיים. בראש בתי המדרש עומד הרב יוסף צבי רימון.

 קמפוס לב (גברים): הלימודים מתקיימים בשעות הבוקר וכוללים גמרא (עיון ובקיאות), הלכה, תנ"ך ומוסר. בראש בית המדרש בקמפוס לב עומד הרב אמנון חדרי.
 קמפוס טל (נשים): פועלת תוכנית מדרשה בראשות הרב יהונתן אורן, הכוללת לימודי תנ"ך, אמונה והלכה.
 קמפוס לוסטיג ותוכנית תבונה: מתקיימים שיעורי השקפה, מידות והלכה.
 מן העיתונות 
הצלחת תלמידי המרכז בבחינות לשכת רואי החשבון והטבות חריגות
במרץ 2017 פורסם בעיתון TheMarker  כי "באחרונה פורסמו תוצאות של בוגרי תואר ראשון בראיית חשבון, שניגשו לבחינות החיצוניות של לשכת רואי החשבון. למקום השני המכובד הגיעו בוגרי המרכז האקדמי לב, במקרה זה בעיקר בוגרות, שעקפו לא מעט אוניברסיטאות ותיקות והבהירו מדוע בשנים האחרונות נהפך המוסד, שבו לומדים כ–5,000 סטודנטים, לאבן שואבת לחרדים וחרדיות המבקשים ללמוד מקצוע.  בהמשך הכתבה התפרסם תחקיר על הטבות שניתנו לאנשי המרכז הבכירים. כך למשל הנשיא של המרכז (לשעבר), פרופ' יוסף בודנהיימר, שפרש ב־2009 לאחר 16 שנה בתפקיד ונפטר בינתיים, הרוויח משכורת שהייתה בחלקה הגדול חריגת שכר מהשכר המאושר.  במרכז האקדמי הגיבו לתחקיר והודו כי הנוהל היה שגוי. עוד נטען בתחקיר על שימור תנאי השבתון של הרקטור לשעבר (פרופ' קנת הוכברג) והנשיא הנוכחי (פרופ' חיים סוקניק) בין עבודתם הקודמת באוניברסיאות השונות לבין עבודתם הנוכחית במכללה שלא כמקובל.   עוד נטען בתחקיר שראש המחלקה להוראת מדעים (לשעבר) פרופ' ראובן פרימן, רשם עצמו מרצה בכל הקורסים שאינם דורשים הרצאות פרונטליות, אלא יציאה של הסטודנטים להנחיה או צפייה בשיעורים כחלק מהוראה מעשית, ושבכיר המרכז האקדמי סטיוארט הרשקוביץ עשה שימוש בנסיעותיו כחבר דירקטוריון בנק על מנת לגייס כספים למרכז האקדמי לב .

 שיעור הנשים בלימודי מדעי המחשב 
בבדיקה שעשה דה-מרקר בנתוני המל"ג הסתבר כי המרכז האקדמי לב מוביל בשיעור הנשים (53%) מבין כלל הסטודנטים למדעי המחשב, זאת בהשוואה ל-29% בלבד מבין הסטודנטים למדעי המחשב בכלל המוסדות בארץ. הנתון מוסבר על ידי הפופולריות של המקצוע בציבור הנשים החרדי והדתי.

דיווח כוזב על הוצאות חברת סנפורד קולב ושות'
ב- 2018, האשימה רשות המיסים את יו"ר חבר הנאמנים במוסד האקדמי מכון לב עו"ד סנפורד קולב ואת הרקטור לשעבר פרופ' מנחם שטיינר כי היו שותפים לדיווח כוזב על הוצאות חברת סנפורד קולב ושות'. קולב שילם לשטיינר, שהיה רקטור עד 2014, סך של 750,000 ש"ח מחשבון חברת סנפורד קולב ושות', עבור ויתור על שנת כהונה, שלא כדין. לאור זאת, הטילה רשות המיסים על קולב כופר בסך 300,000 ש"ח.

 תרומה להקמת בניין לחוג לסיעוד 
ב-2020 התפרסם כי קרן הלמסלי האמריקאית תרמה 32 מיליון שקל לבית ספר לסיעוד של המרכז האקדמי לב.

הדוקטורט של פרופ' דן בוכניק 
באוקטובר 2022 פורסם בעיתון הארץ תחקיר בקשר למינויו של רקטור המרכז הנוכחי, פרופ' דן בוכניק. תואר הדוקטור ניתן על ידי מוסד בקליפורניה אשר על-פי הגף לתארים זרים במשרד החינוך מעולם לא ניפק תארים המוכרים בישראל.  המרכז האקדמי לב הסביר כי למוסדות האקדמיים יש אוטונומיה במינויים וקביעת דרוג שכר לסגל האקדמי. לפיכך, הגף לבחינת תארים זרים אינו רלוונטי . כאשר מונה פרופ' דן בוכניק לאיש סגל בכיר בדרגת ד"ר, נבדק הדוקטורט שלו.  הליך זה נמצא תקין גם מצד ועדת המינויים לפרופסורה מטעם המל"ג..

 למודי אלקטרואופטיקה בקמפוס טל 
בשנת 2025 נפתחה מחדש מגמת לימודי אלקטרואופטיקה בקמפוס טל של המרכז. כזכור, מגמת אלקטרואופטיקה הייתה המגמה הראשונה במרכז האקדמי לב עם הקמתו. מגמה כזו אף התקימה בקמפוס טל לפני כעשרים שנה אך נסגרה עם הזמן.

 ראו גם 
 ישיבה תיכונית - תורה ומדע ליד המרכז האקדמי לב

 קישורים חיצוניים 



 דף הפייסבוק של המרכז האקדמי לב
 ערוץ היוטיוב של המרכז האקדמי לב
 אתר מרכז היזמות לב-טק
 אתר בית המדרש של המרכז האקדמי לב
 פרויקט "לב בקהילה" באתר המוסד
 מרכז הקריירה של המרכז האקדמי לב
 אתר מיזם השידוכים "שגרירים בלב"
 .




 הערות שוליים 

*
קטגוריה:ירושלים: אוניברסיטאות ומכללות
קטגוריה:ישראל: מוסדות תורניים אקדמיים
קטגוריה:בית וגן: מוסדות חינוך
קטגוריה:גבעת מרדכי
קטגוריה:תורה ומדע
קטגוריה:חינוך נפרד מגדרית בישראל
קטגוריה:זוכי פרס ירושלים (ערוץ 7)
קטגוריה:מוסדות תורניים אקדמיים
קטגוריה:ישראל: מכללות אקדמיות